**Ministru kabineta rīkojuma projekta “Grozījums Ministru kabineta 2013. gada 4. jūnija rīkojumā Nr. 229 “Par valsts nekustamo īpašumu ieguldīšanu valsts akciju sabiedrības “Latvijas dzelzceļš” pamatkapitālā”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Atbilstoši Ministru kabineta 2019. gada 26.marta sēdē (protokols Nr.16, 21.§ 2.punkts) nolemtajam uzdevums ministrijām nodrošināt, ka kapitālsabiedrības pamatkapitālā ieguldītie valsts nekustamie īpašumi tiek dzēsti no pamatkapitāla un atsavināti bez atlīdzības atpakaļ valstij, ja tie vairs nav nepieciešami attiecīgās kapitālsabiedrības funkciju īstenošanai, ir atzīts par aktualitāti zaudējušu. Attiecīgi ar rīkojuma projektu paredzēts izdarīt grozījumus Ministru kabineta 2013.gada 4.jūnija rīkojumā Nr. 229 “Par valsts nekustamo īpašumu ieguldīšanu valsts akciju sabiedrības “Latvijas dzelzceļš” pamatkapitālā”, atzīstot par aktualitāti zaudējušu 2.punktā ietverto uzdevumu par nekustamo īpašumu nodošanu bez atlīdzības atpakaļ valstij, kā arī vienlaikus nosakot tālākās darbības īpašuma tiesību aprobežojuma dzēšanai zemesgrāmatā.Rīkojuma projekts stāsies spēkā tā parakstīšanas brīdī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Satiksmes ministrijas un VAS “Latvijas dzelzceļš” iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2013. gada 4. jūnija rīkojuma Nr. 229 “Par valsts nekustamo īpašumu ieguldīšanu valsts akciju sabiedrības “Latvijas dzelzceļš” pamatkapitālā” (turpmāk - Ministru kabineta rīkojums Nr. 229) 1. punktu Satiksmes ministrijai atļauts ieguldīt valsts akciju sabiedrības “Latvijas dzelzceļš” pamatkapitālā rīkojuma pielikumā minētos nekustamos īpašumus. Savukārt minētā rīkojuma 2. punkts nosaka, ka Satiksmes ministrijai kā valsts kapitāla daļu turētājai jānodrošina, ka šā rīkojuma 1.punktā minētie valsts nekustamie īpašumi bez atlīdzības tiek nodoti atpakaļ valstij, ja tie atbilstoši [Komerclikumā](https://likumi.lv/ta/id/5490-komerclikums) noteiktajām normām vairs nav nepieciešami valsts akciju sabiedrības "Latvijas dzelzceļš" funkciju īstenošanai. Minētā uzdevuma nepieciešamību noteica Ministru kabineta 2012.gada 20.marta sēdes protokollēmuma "Rīkojuma projekts "Par valsts nekustamo īpašumu ieguldīšanu valsts sabiedrības ar ierobežotu atbildību "Rīgas pārtikas ražotāju vidusskola" pamatkapitālā""(prot. Nr.16 29.§) 3.punkts, kas paredzēja, ka gadījumā, ja ministrijas gatavo rīkojuma projektu par valsts nekustamo īpašumu ieguldīšanu valsts kapitālsabiedrību pamatkapitālā, rīkojuma projektā jāparedz uzdevums atbildīgajai ministrijai kā kapitāldaļu turētājai nodrošināt, ka pamatkapitālā ieguldītie valsts nekustamie īpašumi tiek dzēsti no pamatkapitāla un atsavināti bez atlīdzības atpakaļ valstij, ja tie vairs nav nepieciešami attiecīgās kapitālsabiedrības funkciju īstenošanai, atbilstoši Komerclikuma noteiktajām normām. Savukārt Ministru kabinets 2019. gada 26. marta sēdē (protokols Nr.16, 21.§ 2. punkts) lēma atzīt par aktualitāti zaudējušu Ministru kabineta 2012.gada 20.marta sēdes protokollēmuma (prot. Nr.16 29.§) "Rīkojuma projekts "Par valsts nekustamo īpašumu ieguldīšanu valsts sabiedrības ar ierobežotu atbildību "Rīgas pārtikas ražotāju vidusskola" pamatkapitālā"" 3.punktu. Ievērojot minēto, ir secināms, ka regulējums par valsts zemesgabalu bez atlīdzības nodošanu atpakaļ valstij ir zaudējis savu aktualitāti un līdz ar to nav piemērojams. Turklāt, ievērojot Komerclikumā noteikto pamatkapitāla palielināšanas un samazināšanas kārtību, tiesību aktos nav paredzēta kārtība, kādā pamatkapitālā ieguldītā lieta varētu tikt dzēsta no pamatkapitāla vai atsavināta bez atlīdzības atpakaļ dalībniekam (valstij). Publiskas personas finanšu līdzekļu un mantas izšķērdēšanas novēršanas likums paredz tikai valsts kapitālsabiedrības mantas nodošanu bezatlīdzības lietošanā ( uz laiku) un arī tikai noteiktos gadījumos, ka arī dāvinājums (nodošana bez atlīdzības īpašumā) ir paredzēts tikai konkrētiem mērķiem, kas neatbilst Ministru kabineta rīkojuma Nr. 229 gadījumam. Publiskas personas kapitāla daļu un kapitālsabiedrību pārvaldības likums un Publiskas personas mantas atsavināšanas likums arī neparedz šādu gadījumu. Savukārt Civillikuma 968. pantā ir nostiprināts ēkas un zemes vienotības princips- uz zemes uzceltas un cieši ar to savienotas ēkas atzīstamas par tās daļu. Ja Ministru kabineta rīkojuma Nr. 229 2.punkts tiek atzīts par aktualitāti zaudējušu, vienlaikus ir dzēšama attiecīgās zemesgrāmatas nodalījumā veiktā atzīme - tiesību aprobežojums: ja nekustamais īpašums atbilstoši Komerclikumā noteiktajām normām vairs nav nepieciešams valsts akciju sabiedrības “Latvijas dzelzceļš” funkciju īstenošanai, nekustamo īpašumu bez atlīdzības nodot atpakaļ valstij. Lai to nodrošinātu, rīkojuma projektā ietverts Ministru kabineta rīkojuma Nr. 229 4.punkts, kas paredz Satiksmes ministrijai pilnvarojumu parakstīt nostiprinājuma lūgumu zemesgrāmatu nodaļai par atzīmes, kas reģistrēta, pamatojoties uz šā rīkojuma 2.punktu, dzēšanu nekustamajiem īpašumiem, kā arī veikt citas nepieciešamās darbības attiecīgās atzīmes – tiesību aprobežojuma dzēšanai zemesgrāmatā. Ievērojot visu iepriekš minēto, MK rīkojuma Nr.229 iekļautais 2. punkta nosacījums par nekustamo īpašumu bez atlīdzības atdošanu atpakaļ valstij nebūtu piemērojams attiecībā uz visiem MK rīkojuma Nr. 229 pielikumā minētajiem nekustamiem īpašumiem, kas tika ieguldīti VAS “Latvijas dzelzceļš” pamatkapitālā, kā arī atzīmes par tiesību aprobežojumu dzēšana attiecīgās zemesgrāmatas nodalījumā būtu attiecināma uz visiem ieguldītajiem nekustamiem īpašumiem.  |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija un VAS “Latvijas dzelzceļš”. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ar rīkojuma projektu netiek mainīts normatīvais regulējums, kā arī tas neparedz ieviest jaunas politiskās iniciatīvas. Līdz ar to sabiedrības līdzdalība un komunikācijas aktivitātes rīkojuma projekta izstrādē netika organizētas (Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 5.punkts.)Vienlaikus norādāms, ka rīkojuma projekts un tā anotācija pēc izsludināšanas Valsts sekretāru sanāksmē būs publiski pieejami Ministru kabineta interneta vietnē [www.mk.gov.lv](http://www.mk.gov.lv), kur ar tiem varēs iepazīties jebkurš interesents. |
| 2. | Sabiedrības līdzdalība projekta izstrādē | Rīkojuma projekta būtība skar Ministru kabineta kompetenci un Rīkojuma projektā risinātie jautājumi neparedz ieviest izmaiņas, kas varētu ietekmēt sabiedrības intereses. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Satiksmes ministrija un VAS “Latvijas dzelzceļš”. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildu cilvēkresursi nav nepieciešami.Projekta izpilde notiks esošo funkciju ietvaros. |
| 3. | Cita informācija | Nav. |

Satiksmes ministrs T.Linkaits

Vīza: valsts sekretāre I.Stepanova

Grīnberga 67028052

Ilze.Grinberga@sam.gov.lv